李流谦
挽李子和知县
盘谷先生坛级尊，万夫操槊辄敛魂。
黄堂昼严绕华戟，往往群来客打门。
高谈错起风袭尘，醉眼相视月照樽。
归来拊掌此快士，外无圭角中甚浑。
吾家宰树已拱把，君亦荒殡生棘榛。
小阮弟兄吾所敬，雾谷养就虎豹文。
衔君至恩深到骨，手书盛德表九原。
遣奴持送急开读，字字璀烂光瑶琨。
兼金馈鱼客何陋，宝玉围腰吾敢嗔。
九牛未可一毛数，大壑才以半缶论。
崭然二雏亦奇俊，造物两眼如许明。
由来孝弟动鬼神，宦学所自为根源。
向来施设本此耳，欲著吾说听者惊。
春风相送绿草野，为君一恸河汉翻。